মণিপুৰত কাৰ চৰকাৰ? । Asom Live 24\nমণিপুৰত কাৰ চৰকাৰ?\nধুবুৰীত মুখ্যমন্ত্ৰী হিমন্ত বিশ্ব শৰ্মা\nঅসম লাইভ ২৪ঃ ১৭ জুনত ৯ গৰাকীকৈ বিধায়কে এন বীৰেন সিং চৰকাৰৰ পৰা সমৰ্থন প্ৰত্যাহাৰ কৰাৰ লগে লগে ৰাজনৈতিক সংকট নামি আহিছিল বিজেপি নেতৃত্বাধীন চৰকাৰখনৰ ওপৰত। চৰকাৰ গঠনক লৈ সম্প্ৰতি ব্যাপক গুণাগঁথা অব্যাহত আছে। এনে সময়তে চাৰ্টাৰ্ড ফ্লাইটেৰে দেওবাৰে মণিপুৰত উপস্থিত হৈছিল নেডাৰ আহ্বায়ক তথা বিজেপিৰ সংকটমোচক ড০ হিমন্ত বিশ্ব শৰ্মা আৰু মেঘালয়ৰ মুখ্যমন্ত্ৰী তথা এনপিপিৰ অধ্যক্ষ কনৰাড কে চাংমা। ভাগে ভাগে বৈঠকত বহি সংকটমোচনৰ চেষ্টা চলাইছিল হিমন্ত বিশ্ব শৰ্মাই। ভিন ভিন পক্ষৰ ভিন ভিন শংকা আৰু প্ৰত্যয়ৰ মাজতে নেডাৰ আহ্বায়কগৰাকীয়ে ঘোষণা কৰে যে ৩ দিনৰ ভিতৰতে সকলো সমস্যা সমাধান হ'ব। ড০ শৰ্মা বুধবাৰে পুনৰ ইম্ফললৈ যোৱাৰ কথা। কনৰাড চাংমা আৰু হিমন্ত বিশ্ব শৰ্মা ভাগে ভাগে বৈঠকত বহিছে চৰকাৰৰ পৰা সমৰ্থন প্ৰত্যাহাৰ কৰা এনপিপিৰ ৪ গৰাকীকৈ বিধায়কৰ সৈতে। ইয়াৰ পাছতে ৰাজ্যখনৰ একমাত্ৰ আসনৰ বাবে অনুষ্ঠিত হোৱা ৰাজ্যসভাৰ নিৰ্বাচনত কংগ্ৰেছ প্ৰাৰ্থীক পৰাস্ত কৰি বিজেপি প্ৰাৰ্থী লেইশ্বেম্বা ছানাজাওবা জয়ী হয়।\nকংগ্ৰেছৰ ফ্লোৰ টেষ্টৰ দাবীৰ আঁত ধৰি ৰাজ্যৰ ৰাজনৈতিক সংকট সন্দৰ্ভত আলোচনা কৰিবলৈ সোমবাৰে মুখ্যমন্ত্ৰী এন. বীৰেন সিঙক আমন্ত্ৰণ জনাইছিল ৰাজ্যপাল নাজমা হেপতুল্লাই।\nহিমন্ত বিশ্বৰ সৈতে ইম্ফল যাত্ৰাৰ কালচোৱাত এনপিপি প্ৰধান কনৰাড কে চাংমাই সমৰ্থন প্ৰত্যাহাৰ কৰা নিজ দলৰ ৪ জনকৈ বিধায়কৰে ৯ ঘণ্টা ধৰি বৈঠকত বহে। পাছত চাংমাই কয় যে মণিপুৰৰ পৰিস্থিত নিয়ন্ত্ৰণাধীন; চিন্তাৰ কোনো কাৰণ নাই। হিমন্ত বিশ্ব শৰ্মাৰ দৰেই চাংমাইও কয় যে ৩ দিনৰ ভিতৰত ভাল খবৰ আহিব। মাথোঁ চৰকাৰৰ অলপ ৰেহ-ৰূপ সলনি হোৱাৰ ইংগিত দিয়ে।\nপূৰ্বৰ ধাৰণা অনুসৰি তথা চাংমাৰ মন্তব্যৰ ভিত্তিত ৰাজনৈতিক মহলৰ বিশ্বাস যে এন. বীৰেন সিঙৰ পৰিৱৰ্তে এনপিপিৰ এগৰাকী বিধায়কহে মণিপুৰৰ পৰৱৰ্তী মুখ্যমন্ত্ৰী হ'ব। সম্ভৱতঃ হিমন্ত বিশ্বক এই দাবী জনাইছে কনৰাড কে চাংমাই। এন. বীৰেন সিঙৰ কাম-কাজৰ ওপৰত অসন্তুষ্ট হৈয়ে এনপিপিৰ ৪ বিধায়কে সমৰ্থন প্ৰত্যাহাৰ কৰা বুলি ইতিমধ্যে প্ৰকাশ কৰিছে।\nআনহাতে কংগ্ৰেছেও চৰকাৰ গঠনৰ সমীকৰণ মিলাবলৈ প্ৰচেষ্টা অব্যাহত ৰাখিছে যদিও চৰকাৰ গঠনৰ দাবী কিদৰে সফল কৰিব তাৰ কোনো ফৰ্মূলা স্পষ্ট হৈ উঠা নাই।\nউল্লেখ্য যে ১৭ জুনত বিজেপি নেতৃত্বাধীন এন. বীৰেন সিং চৰকাৰৰ পৰা সমৰ্থন প্ৰত্যাহাৰ কৰিছিল এনপিপিৰ ৪ গৰাকী বিধায়ক, ৩ গৰাকী বিজেপিৰ, ১ গৰাকী এলজেপিৰ আৰু ১ গৰাকী নিৰ্দলীয় বিধায়কে।\nউপনিৰ্বাচন যে অনুষ্ঠিত হ'ব সিও একপ্ৰকাৰ নিশ্চিত হৈছে।\n৩ বিধায়কে সমৰ্থন প্ৰত্যাহাৰ কৰাত সম্প্ৰতি মণিপুৰ বিধানসভাত বিজেপিৰ আসনৰ সংখ্যা ১৮ খন। মিত্ৰদল এনপিএফৰ ৪ খন আৰু এলজিপিৰ ১ খন আসনেৰে বিজেপি মিত্ৰজোঁটৰ আসনৰ সংখ্যা সম্প্ৰতি ২৩ খন। আনহাতে কংগ্ৰেছৰ ২০ খন, এনপিপিৰ ৪, তৃণমূল কংগ্ৰেছৰ ১ আৰু নিৰ্দলীয় ১ গৰাকী বিধায়কৰ আসনৰ শক্তিৰে নৱগঠিত চেকুলাৰ প্ৰগ্ৰেছিভ ফ্ৰণ্ট (এছপিএফ)ৰ আসনৰ সংখ্যা সম্প্ৰতি ২৬ খন। পদত্যাগ আৰু বহিষ্কাৰৰ ফলত মণিপুৰ বিধানসভাৰ শক্তি এতিয়া ৫২ খন আসনলৈ অৱনমিত হৈছে।\nবিজেপিয়ে মণিপুৰত প্ৰথমবাৰৰ বাবে শাসনভাৰ লাভ কৰিছিল ২০১৭ত। ৬০ খন আসনৰ মণিপুৰ বিধানসভাত কংগ্ৰেছে লাভ কৰিছিল ২৮ খন আসন, বিজেপিয়ে ২১ খন, নেডাৰ অন্তৰ্ভুক্ত এনপিপিয়ে ৪ খন, এনপিএফে ৪ খন, এলজেপিয়ে ১ খন, টিএমচিয়ে ১ খন আৰু নিৰ্দলীয়ই লাভ কৰিছিল ১ খন আসন।\nদুই ক'ৰোনা মডেলক লৈ কি ক'লে দিল্লীৰ উপ মুখ্যমন্ত্ৰী মণিষ ছিছ'ডিয়াই?
